AlexejDobrolubov/national_council_slovak_2010 huggingface dataset:
35. schôdza NR SR - 3.deň - B. popoludní
Dátum: 2025-05-29
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

49. Ďakujem pekne, pán kolega. V podstate len aby bolo naprosto jasné, že áno, podporujeme tento návrh je potrebný, dáva zmysel, čiže tu nedebatujeme vôbec o tom, že či toto je potrebné. Je to potrebné, len teda celé moje vystúpenie bolo o tom, že tak máme háčik za jednu vec a treba sa posunúť ďalej a treba urobiť kopu ďalších vecí, aby sme sa vrátili vlastne na trajektóriu hospodárskeho rastu. Toľkoto bolo, čiže tu vôbec nie je debata o tom, že či to, čo tu máme momentálne, že či dáva zmysel alebo nedáva. Dáva a je to potrebné, ďakujem.
35. schôdza NR SR - 3.deň - A. dopoludnia
Dátum: 2025-05-29
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

22. Ďakujem pekne za reakciu obom kolegom. Veľmi rýchlo. Áno, pán kolega Muňko, v podstate absolútne súhlasím, súhlasím s týmto riešením, s ktorým prišla vláda a rovnako, ako si ty povedal, verím, že vláda príde s ďalšími zmysluplnými a potrebnými opatreniami. Kolega Ledecký, jednoznačne len súhlasím. A možno ten zvyšný čas využijem ešte na to tú tretiu, tú najvyššiu rovinu, ktorú som nestihol povedať, a to je tá európska, že európsky automobilový priemysel má skutočne obrovské problémy aj preto, že Európa pripravila set nezmyselných, nezmyselných zákazov, nariadení, príkazov, napr. ako je teda povinné, alebo zákaz spaľovákov, to zjednoduším, čiže myslím si, že toto je ďalšia tá vec kľúčová, tá európska rovina, že aj Európska únia, aj Európska komisia musí urobiť veľa v tom, aby pomohla automobilovému priemyslu v Európe a to skutočne ja nejak vnímam, že už to stále viac aj členské krajiny tlačia. A tu je aj úloha Slovenska, pretože aby sme aj my hlásili, proste skutočne treba zrušiť ten zákaz spaľovákov, treba zabezpečiť technologickú neutralitu a treba zabezpečiť to, aby ten európsky automobilový priemysel dokázal fakt čo najviac dýchať, bol čo najmenej brzdený nezmyselnými pravidlami a tak sa zvýšila jeho schopnosť konkurovať tej Číne, lebo bez ohľadu na to, na clá, na to, ako dopadnú, ja som tiež presvedčený rovnako ako kolega Ledecký hovoril vo faktickej, že ono sa to nejak uprace. Ale ten tlak Číny, proste to rozhodnutie Číny, že bude automobilovou veľmocou a bude dovážať aj do Európy, proste tu je a to nás bude veľmi, veľmi tlačiť a tam skutočne sú potrebné riešenia aj na európskej úrovni a veľmi rýchle. Ďakujem.
33. schôdza NR SR - 13.deň - A. dopoludnia
Dátum: 2025-04-14
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

74. Ďakujem pekne za všetky faktické poznámky. Začnem asi úplne na začiatok. Takto. Ja som ten zbrojársky priemysel vlastne ukázal len z toho dôvodu, že proste nie je cesta zdaňovať všetkému, proste viac všetko, čo, čo funguje. Hej? To, to chcem povedať. To bolo, to bola jedna vec. Nie, že by som to prirovnával, že hazard a, a zbrojársky priemysel. Len preto, že zasa chvíľku sa darí niečomu, hneď sa objavili aj opozične, aj koalične, že hurá, zdaňovať treba viacej. Veď sú zdanení dosť. A to sa týka aj tohto. Potom k Jožko... k Jožovi Pročkovi, kolegovi. Tam je jedna jediná otázka, že a bola tá herňa legálna? Pretože som presvedčený, že ten, kto je v tom registri, sa do legálnej herne nedostane. Ale problém je ten, že čím sú tie podmienky striktnejšie a proste nevýhodnejšie alebo proste zle nastavené, tá regulácia, tým viacej herní je nelegálnych a potom sa stane presne to, čo hovorí Jožo Pročko, že človek závislý na dávkach, ktorý nemá žiadnu šancu sa do legálneho hazardu zapojiť, sa zapojí do nelegálneho. A bude to mať bližšie, lebo ich bude stále viacej, tých nelegálnych. To je jedna vec. Ďalšia, ešte k tým internetovým kasínam, že rastú. Normálne, že to je tá dobrá správa, lebo ten svet sa presúva do onlinu, a ak rastie ten segment v legálnom, hej, rastie, lebo však tie dáta sú, to je to najviac, že proste darí sa to štátu nejak regulovať. Darí sa to držať v tých legálnych, legálnych proste rámcoch, lebo, ešte raz, nie je nič ľahšie než to, uniknúť do nejakých nelegálnych internetových herní, lebo to je proste fakt, že relatívne veľmi jednoduché. No a posledná vec, ešte poviem, že treba ešte vnímať tých športovcov, že ony tie špeciálne stávkové spoločnosti sponzorujú športovcov, čo teda je zasa podľa mňa že pozitívne, hej, za prvé teda musia mať z čoho, ale za druhé podľa mňa to robia efektívnejšie než štát ten samotný sponzoring. To je... (Prerušenie vystúpenia časomerom.)
33. schôdza NR SR - 13.deň - A. dopoludnia
Dátum: 2025-04-14
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

58. Ďakujem pekne za slovo, pán predsedajúci. Začnem takto, samozrejme, hazard je negatívna externalita. Áno, samozrejme, spôsobuje aj rôzne negatívne javy a musí byť regulovaný. Absolútne súhlasím s kolegami, proste len vždy, vždy je dôležitá tá miera a ja asi aj vystúpim v rozprave, ale teraz aspoň pár čísel. Ono treba, treba tie čísla vždy vnímať tak, aby sedeli spolu. Ono to znie, áno, že brutálne, číslo, že skutočne sa do roku 2023 24,2 mld. eur prestávkovalo. Áno, takto to znie. Len treba vnímať to, že tie výhry boli 22,8 mld. eur, čiže tá sumu, ktorú vlastne tí Slováci minuli za rok na stávkovanie, je 1,47 mld. eur, čiže to je tá suma, na ktorú môže štát pozerať. To je, to je vlastne hrubý.... hrubý výťažok sa to aj volá, proste to, čo majú tie stávkové spoločnosti. No a z tejto sumy treba pozerať na to, že z tých 1,47 mld. eur zaplatili stávkové spoločnosti štátu sumu 347... no nech 350 mil. eur. Už keď to pozrieme takto, tak už tam vidíme, že neplatia len teda štandardnú, štandardnú daň zo zisku, ale teda aj tieto mimoriadne odvody, a treba fakt dávať pozor, aby, aby sa to neprehnalo. Viete, to, to nie je všetko, že zvyšovať, zvyšovať, zvyšovať, pretože ono sa môže stať ďalšia vec, že uniknú vlastne ľudia, tí, ktorí stávkujú, mimo systém. A to je to najhoršie, čo sa môže stať, pretože potom sa stráca regulácia, strácajú sa prínosy štátu, ale, bohužiaľ, všetky negatíva zostávajú. Tí ľudia budú, áno, vedia byť závislí, nebude tam ten register, všetko. To veľmi veľmi citlivo, aj toto je vec, kde treba ekonomicky vnímať tie pravidlá a nastavovať veci zmysluplne. Ja skúsim povedať viac v rozprave. Ďakujem pekne.
33. schôdza NR SR - 13.deň - A. dopoludnia
Dátum: 2025-04-14
Poslanec: Viskupič, Marián (SaS)
Druh vystúpenia: Vystúpenie

24. Ďakujem pekne za slovo a ďakujem aj pánovi predsedajúcemu za, za strpenie. Áno, nebol som pripravený, absolútne súhlasím, trebalo naštartovať notebook. Takže ešte raz. Vážený pán predsedajúci, ctené kolegyne, kolegovia, dovoľte mi, dovoľte mi predložiť návrh, návrh zákona, ktorým sa mení zákon č. 461/2003 Z. z. o sociálnom poistení v znení neskorších predpisov, ktorý teda predkladám na rokovanie Národnej rady spolu s kolegyňou Janou Bittó a kolegyňou Martinou Bajo Holečkovou. V skratke. Cieľom návrhu zákona je zvýšiť odvodovo odpočítateľnú položku zo súčasných 200 eur na 330 eur a tým podnietiť ekonomickú aktivitu dotknutých subjektov a zlepšiť ich finančnú situáciu. Generálne sa to týka mladých ľudí, detí, našich, našich juniorov, ktorí teda brigádujú, a aby teda mohli zarobiť o niečo viacej bez toho, aby im to bolo zdaňované a zodvodňované. Predkladaný návrh zákona je v súlade s Ústavou Slovenskej republiky, je v súlade s ústavnými zákonmi o ostatnými všeobecne záväznými právnymi predpismi Slovenskej republiky, nálezmi Ústavného súdu, medzinárodnými zmluvami a inými medzinárodnými dokumentami, ktorými je Slovenská republiky viazaná. Takisto je v súlade s právom Európskej únie. Návrh predpokladá negatívny vplyv na rozpočet verejnej správy v podobe nižšieho odvodového zaťaženia dotknutých subjektov. Som presvedčený, že ak by sme túto zmenu prijali, ona bude pôsobiť dostatočne motivačne na to, aby prilákala teda viac ľudí, a ktorí teda budú viacej, vykonajú viac ekonomickej aktivity, vytvoria nejakú hodnotu a toto bude minimalizovať tieto negatívne dopady. Samozrejme, takáto zmena bude mať pozitívny dopad na podnikateľské prostredie, pretože znižuje odvodové zaťaženie a motivuje teda k zamestnávaniu študentov na dohody a, samozrejme, tým pádom je to aj určitý pozitívny vplyv na zamestnanosť. Motivuje k práci, zatraktívni tento, tento formát pracovnoprávneho vzťahu pre obe, obe strany. Návrh zákona nemá vplyv na životné prostredie, informatizáciu spoločnosti, služby verejnej správy pre občana ani na manželstvo, rodičovstvo a rodinu. Toľko v úvodnom slove a bližšie poviem v rozprave, do ktorej sa hlásim ako prvý. Ďakujem pekne.
33. schôdza NR SR - 13.deň - A. dopoludnia
Dátum: 2025-04-14
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

22. Ďakujem za slovo, pán predsedajúci. No ja poviem už len jednu vec, že... že Donald Trump keď tou svojou politikou, ten sa že aspoň teda snaží, že škodiť druhým, hej. Celé, samozrejme, clá sú celé zle, to nijak ho nechválim, ale ten teda aspoň to vníma, že on teda chce robiť tú hospodársku politiku svojej krajiny, že chce zaťažovať iných, hej, zahraničných, dáva im clá. Ale ja nerozumiem proste tejto veci, že teda koalícia, ktorá sa hrdí, že je národná, slovenská, akákoľvek, tak tá vlastne si vybrala za cieľ slovenské firmy, a čím menšie tým viac. Normálne že táto vláda sa rozhodla, alebo koalícia sa rozhodla škodiť slovenským firmám, malým firmám, našim podnikateľom, našim ľuďom. Toto je na tomto ešte najsmutnejšie a ešte to aj obhajujú, ešte aj teraz, to nechápem. Ďakujem.
33. schôdza NR SR - 13.deň - A. dopoludnia
Dátum: 2025-04-14
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

18. Ďakujem pekne za slovo. No, môžem len a len súhlasiť s kolegom Ledeckým. Áno, v prvom rade teda medzi štátnymi zamestnancami je obrovský priestor na šetrenie, a skutočne že ono by sa čakalo, že keď už teda sa nešetrí, tak ale aspoň by nemalo stúpať. Realita je presne, tak ako kolega Ledecký povedal. Ja poviem jednu základnú vec, že tu nikto nespochybňuje potrebu konsolidácie. Vidíme to, treba. Ale deväť krajín, deväť krajín Európskej únie konsoliduje. A osem z nich dodržalo tú základnú dohodu, že keď hovoria ľuďom, že áno, musíte zaplatiť viac na daniach, na poplatkoch, na čomkoľvek, musíte sa podieľať na tej konsolidácii, tak osem krajín zároveň, samozrejme, urobilo to, že nerastú verejné výdavky, že jednoducho musí sa do toho podieľať aj tá krajina aspoň do tej miery, že nerastú výdavky. No je jedna krajina z tých deviatich, ktorá konsoliduje a túto základnú dohodu nedodržiava. Samozrejme, je to Slovensko. Nám tento rok rastú rozpočtovo o 12 %, zatiaľ to bolo o 10 % za prvý kvartál, čo som pozeral, nám rastú výdavky medziročne. Normálne podľa mňa to je, to je rana medzi oči pre každého jedného občana a voliča aj, aj tejto koalície. Vláda všetkým hovorí – ľudia, šetrite, podieľajte sa, plaťte viac daní na dépeháčke, na transakčnej dani, na všetkom , ale do toho vláda nieže nešetrí, ale míňa stále viac. Toto je ten základný problém. Osem krajín v Európe to dokázalo jednanie, proste tam je ďalší priestor šetriť, dá sa zrušiť transakčná daň voči šetreniu na strane štátu, na znižovaní alebo aspoň na nezvyšovaní výdavkov. Ďakujem pekne.
33. schôdza NR SR - 13.deň - A. dopoludnia
Dátum: 2025-04-14
Poslanec: Viskupič, Marián (SaS)
Druh vystúpenia: Vystúpenie v rozprave

4. Pán predsedajúci, ďakujem pekne za slovo. Ctené kolegyne, kolegovia, v súlade s § 73 zákona o rokovacom poriadku som bol určený výborom za spravodajcu k uvedenému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu zákona je stanovisko ministerstva financií a Ministerstva hospodárstva Slovenskej republiky. Zo znenia uvedeného návrhu je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku odporúčam, aby Národná rada po všeobecnej rozprave sa uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: výbor pre financie a rozpočet, ústavnoprávny výbor a takisto výbor pre zdravotníctvo. Za gestorský výbor navrhujem výbor pre financie a rozpočet, zároveň odporúčam, aby výbory uvedený návrh prerokovali do 30 dní a gestorský výbor do 32 dní od jeho prerokovania v prvom čítaní na schôdzi Národnej rady Slovenskej republiky. Pán predsedajúci, prosím, otvorte rozpravu k uvedenému návrhu zákona. Ďakujem pekne.
33. schôdza NR SR - 12.deň - A. dopoludnia
Dátum: 2025-04-11
Poslanec: Viskupič, Marián (SaS)
Druh vystúpenia: Vystúpenie

203. Ďakujem pekne za slovo. Vážený pán predsedajúci, kolegyne, kolegovia, no začíname dobre (povedané s pobavením), pána predsedajúceho to zaujíma, to je výborné, pretože predkladám ústavný návrh zákona, kde potrebujeme 90 hlasov (povedané so smiechom), takže si nijak nevieme vystačiť sami, ale potrebujeme, aby to napríklad pána predsedu a jeho kolegov zaujímalo. Dobre, ale vážne. Na rokovanie Národnej rady predkladám návrh ústavného zákona o primeranom hmotnom zabezpečení v starobe a predkladám ho teda na rokovanie spolu s kolegami Vladimírou Marcinkovou, Vladimírom Ledeckým, Jurajom Krúpom, Karolom Galekom, Janou Bittó Cigánikovou, Martinou Bajo Holečkovou a Máriou Kolíkovou. No, cieľ tohto predkladaného zákona je v podstate veľmi jednoduchý, a to vytvoriť základný ústavný rámec pre tvorbu dôchodkovej politiky na Slovensku do budúcna. Áno, je to ústavný zákon a skutočne by to vyžadovalo, vyžadovalo zhodu a vyžadovalo by to rokovania, a proste debaty skutočne na širokej úrovni. Okej. Tento návrh má tú ambíciu, uvidíme ako, ako to bude, ale skutočne toto je niečo, na čom by mala byť zhoda krížom cez politické strany, krížom cez názory, a teda bez toho to jednoducho nepôjde. Áno, je to ústavný návrh zákona. Je v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi, a teda takisto aj s právom Európskej únie. Mal by, ešte možno v úvodnom slove poviem, mal by aj pozitívny, aj negatívny vplyv na rozpočet verejnej správy a keďže napríklad II. pilier na začiatku zhoršuje vplyv na rozpočet verejnej správy a po nábehu platobnej fá... alebo výplatnej fázy, samozrejme, že zasa šetrí finančné prostriedky, a teda aj zlepšuje rozpočet verejnej správy. Návrh zákona nemá vplyv na podnikateľské prostredie, nemá vplyv ani na životné prostredie, ani na informatizáciu spoločnosti. Návrh zákona bude mať pozitívne sociálne vplyvy, ako aj pozitívny vplyv na manželstvo, rodičovstvo a rodinu. Rovnako tak keby bol tento návrh zákona prijatý, bude mať pozitívny vplyv na služby verejnej správy pre občana. Ďakujem pekne, toľko v úvodnom slove, a hlásim sa do rozpravy ako prvý. Ďakujem pekne.
33. schôdza NR SR - 12.deň - A. dopoludnia
Dátum: 2025-04-11
Poslanec: Viskupič, Marián (SaS)
Druh vystúpenia: Vystúpenie v rozprave

162. Ďakujem pekne. Vážený pán predsedajúci, kolegyne, kolegovia, možno by som to bol stihol aj vo faktickej, ale tak je trošku väčší kľud, keď má človek predsa len k dispozícii chlp viacej. No, veľmi jednoducho v prvom rade treba povedať, že týmto naším návrhom zákona vraciame vlastne ten stav zákona do tej predchádzajúcej doby, kedy tam táto podmienka, vlastne týchto 90 % pri zdaňovaní, teda príjmov zo zahraničia pri zdaňovaní na Slovensku nebola. Fakt je ten, že jednoznačne Finančná správa to už priznala, čiže je to presne tak, ako hovorí kolegyňa Vlaďka Marcinková, že ďalší krok by mal byť automaticky úprava zákona a už teda, či sa to podarí takto, alebo už akýmkoľvek iným spôsobom, fakt by to bolo dobré dať na poriadok a na istotu. Ale hlavne tam treba, a to je to najdôležitejšie na tom, tam treba jasne povedať, že sa jedná o ľudí, ktorí zdaňujú na Slovensku. Čiže z tohto pohľadu je v podstate jedno, kde tie peniaze zarobíte, či človek robí z tej jednej strany, z československej hranice, alebo teda robí o tri kilometre ďalej na druhej strane hranice, dôležité je to, že proste je slovenský zamestnanec alebo slovenský živnostník a zdaňuje proste tie svoje príjmy na Slovensku. Tak je absolútne nelogické, aby proste keď má viac ako 90 % príjmov zo zahraničia, aby jednoducho strácal takto nárok na daňový bonus na dieťa. Proste toto je jednoducho niečo, kde je, to zaobchádzanie má byť úplne jednoznačné. Roky sme to mali v zákone napísané dobre, teraz sa to teda z nejakého dôvodu zmenilo, a teda verím, že sa to podarí dostať naspäť na tú rozumnú, zmysluplnú mieru. Ďakujem pekne, len toľko som chcel. A, samozrejme, chcem požiadať celé veľké plénum o podporu. Ďakujem.
33. schôdza NR SR - 12.deň - A. dopoludnia
Dátum: 2025-04-11
Poslanec: Viskupič, Marián (SaS)
Druh vystúpenia: Vystúpenie v rozprave

158. Ďakujem pekne za slovo, vážený pán predsedajúci. Kolegyne, kolegovia, v súlade s § 73 zákona o rokovacom poriadku som bol určený výborom za spravodajcu k uvedenému návrhu zákona. Predkladám informáciu k predloženému návrhu zákona, návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko ministerstva financií a ministerstva hospodárstva. Zo znenia uvedeného návrhu zákona je zrejmý účel navrhovanej úpravy a vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbor pre financie a rozpočet, a takisto ústavnoprávny výbor. Za gestorský výbor navrhujem výbor pre financie a rozpočet, zároveň odporúčam, aby výbory uvedený návrh zákona prerokovali do 30 dní a gestorský výbor do 32 dní od jeho prerokovania v prvom čítaní na schôdzi Národnej rady. Pán predsedajúci, prosím, otvorte rozpravu k uvedenému návrhu zákona, ďakujem.
33. schôdza NR SR - 11.deň - A. dopoludnia
Dátum: 2025-04-10
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

40. Ďakujem pekne za slovo a ďakujem kolegovi za akoby doplnenie môjho vystúpenia. Môžem len súhlasiť a doplním v podstate ešte jednu vec, ktorú som akoby nestihol v mojom vystúpení. Áno, treba pri tých investíciách štátu vnímať, že, že to skutočne nie je tou prioritou toho II. piliera. Máme v prvom rade štátny rozpočet, ktorý by sme nemali prejedať, a keď už sa aj zadlžujeme, tak ani to by sme nemali prejedať, ale práve investovať. Tam ja vidím ako veľký priestor na ďaleko zmysluplnejšie a silnejšie investovanie. A potom, samozrejme, máme tu eurofondy. To sú presne tie peniaze, ktoré majú slúžiť na investície na Slovensku, na to, aby sme dobehli ten historický dlh, ktorý tu máme, aby sme sa priblížili tej vyspelej západnej Európe. A tu je to kľúčové, kde musí aj vláda, aktuálna vláda vynaložiť maximum energie, aby tieto proste neopakovateľné peniaze proste boli: a) boli použité, to je prvá vec, lebo už aj to je problém, b) samozrejme, boli použité zmysluplne a c) teda aby posunuli, kopli to Slovensko dopredu. Takže tuto nezabúdajme, že pokiaľ sa bavíme o investovaní do Slovenska, do slovenskej infraštruktúry, do slovenského priemyslu, do čohokoľvek, tak sú dva, dva prvé piliere toho investovania, štátny rozpočet a európske zdroje. A plus ešte koniec-koncov ešte máme aj tretí, to je Plán obnovy a odolnosti, aby som aj naňho nezabudol. Ďakujem pekne.
33. schôdza NR SR - 9.deň - B. popoludní
Dátum: 2025-04-08
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

67. Ďakujem pekne za slovo. Tak krátke vystúpenie, ale tak asi z toho mi vyšlo, že celý svet je nebezpečný, len Slovensko je otázka pokoja. Bodaj by to tak bolo, ale nie je. Skutočne že toto sa nedá brať ako reakcia na americké clá, proste sám pán minister hovorí, že to dlhodobo pripravoval, že je to dlhodobo odsúhlasené, odkonzultované, tak nespájajme to teda s aktuálnym problém ciel. Pán kolega, možno viete, že aby sa celý tento zákon dostal do praxe, tak bude musieť NBS-ka ešte upraviť svoje opatrenia a budú musieť byť ešte ďalšie kroky urobené, to bude trvať aj tak mesiace, čiže prosím, fakt nespájajme to, neobhajujte to týmto. Ale ešte v jednom, jedna vec predtým, veď v podstate nikto ten nápad alebo ten, tú myšlienku nespochybňuje, ona je v poriadku, ona je legitímna. Všetci tu hovoríme, že tá forma je zlá, že to skutočne malo ísť štandardným legislatívnym procesom. A prečo? Pretože sa bavíme o dlhodobom investovaní, tak fajn by bolo, keby to išlo štandardným legislatívnym procesom, nie zo dňa na deň. Takže takto. Ďakujem pekne.
33. schôdza NR SR - 9.deň - B. popoludní
Dátum: 2025-04-08
Poslanec: Viskupič, Marián (SaS)
Druh vystúpenia: Vystúpenie s faktickou poznámkou

55. Ďakujem pekne za slovo. No, pán kolega Bartek, povedali ste, že slovenské peniaze na Slovensku, to tak znie tak dobre, posledne to tak Vladimír Mečiar rozprával, hej, a výsledkom boli vytunelované banky slovenské, ktorých záchrana stála 124 mld. vtedajších korún, tak len akoby veľmi opatrne. Zároveň teda by ma zaujímalo vlastne, keď teda slovenské peniaze na Slovensku, prečo takmer každý koaličný politik má nehnuteľnosť v zahraničí, hej? Že by tak diverzifikovali riziká? A v podstate okej. Práve II. pilier je o diverzifikácii rizík. Preto sa tu bavíme len o piatich percentách vlastne toho, aby tie slovenské peniaze slúžili na Slovensku. Prvý pilier je naviazaný na výkonnosť Slovenska, II. pilier je úplne správne naviazaný na výkonnosť akoby sveta. Preto, preto je dobré, že tie peniaze sú z veľkej časti inde, to treba jasne povedať. No a potom fakt akoby opatrne s tými investíciami, lebo veď na investície máme tu teda štátny rozpočet, tam je kopa miliárd, no dopadá to tak častokrát všelijako, už to tu bolo spomínané, európske peniaze sa nám tiež veľmi nedarí čerpať, tie presne slúžia na investície, tak ja verím, že práve toto, a už som to spomínal, práve tá možnosť, dobrovoľná možnosť DSS-iek ukáže vlastne vláde teda také to zrkadlo, že či tie projekty budú skutočne dostatočne dobré, zaujímavé, výnosné, málo rizikové na to, aby si ich teda dobrovoľne zaradili do svojho portfólia. No a... Asi stačí. Ďakujem pekne.
33. schôdza NR SR - 6.deň - B. popoludní
Dátum: 2025-04-02
Poslanec: Viskupič, Marián (SaS)
Druh vystúpenia: Vystúpenie v rozprave

99. Ďakujem pekne za slovo, pán predsedajúci. Kolega Alojz Hlina, ďakujem pekne za vystúpenie. Áno, aj ja neviem úplne posúdiť, či skutočne ten zákaz dronov do výšky 300 metrov pomôže, alebo zabráni šíreniu, každopádne nech to má skutočne význam ten, čo si povedal. Slintačka, krívačka je vážne, nebezpečné ochorenie a všetci, samozrejme, vládou počnúc a nami všetkými končiac, musíme, je prirodzené urobiť maximum, aby sa teda znížili škody, aby sa znížilo šírenie úplne jasne. Zároveň fakt vnímajme to, že na jednej strane si myslíme, že dron letiaci 250 metrov nad ohniskom je nebezpečný a na druhej strane sa deje presne to, Alojz, čo si hovoril, že teda kontajner nie je dobre zabezpečený, že to celé nadskakuje, že sa používa kadečo, však, okej, treba aj nejakú tú improvizáciu, keď nemáme presne, ale fakt je ten, že okej, možnože aj toto je to, nakoniec boli tie lety zakázané z bezpečnostných dôvodov, teraz sa to spresní, bude to skutočne zo zdravotných dôvodov, okej, dá sa to, dá sa to vnímať. Chcem teda veriť, že to skutočne má nejaký význam, že je to opatrenie, ktoré pomôže, a teda verím, že to nie je akoby len preto, aby sa to nejak nefotilo a nerobili zábery z tých dronov letiacich nad tým. Takže okej, chcem veriť, že aj toto pomôže, ale skutočne, prosím, vnímajme, že ešte pred tým, než nás nakazí 280 metrov vysoko lietajúci dron, je veľa iných spôsobov, ktoré sú ďaleko pravdepodobnejšie a aj tam skutočne treba robiť maximum. Či už tej dezinfekcii všetkých tých vozidiel, ľudí, materiálu, všetkého, tu treba spraviť strašne veľa a tu to, samozrejme, má našu podporu. Ďakujem pekne.